ক্রেতারা বলুক এমন জিনিস কিনব না যাতে শিশুশ্রমের দুর্গন্ধ আছে | BreakingNews.com.bd
English
ঢাকা, মঙ্গলবার, ০৪ Jul ২০১৭, ১২:২২ পূর্বাহ্ন (
প্রচ্ছদ
জাতীয়
রাজনীতি
আইন-আদালত
অর্থ-বাণিজ্য
রাজধানী
আন্তর্জাতিক
খেলাধুলা
বিনোদন
মিডিয়া
তথ্য প্রযুক্তি
৮ বিভাগ
শিক্ষাঙ্গন
প্রবাস
লাইফস্টাইল
ভারত
স্বাস্থ্য
মজার খবর
আরো
শিল্প-সাহিত্য
পরিবেশ
মতামত
সাক্ষাৎকার
শিরোনাম:
৩ জেএমবি নেতার ৩ স্ত্রী ৮৪ ঘণ্টার রিমান্ডে
চীনে বন্যায় ১৫ জনের প্রাণহানি, কয়েক লাখ মানুষ ঘরছাড়া
এ রায়ে আমরা অত্যন্ত হতাশ : অ্যাটর্নি
এ রায় সরকারের দূরভিসন্ধিরই পরাজয়: মওদুদ
৫ বছরে সর্বনিম্ন রেমিট্যান্স
সংবিধানের ষোড়শ সংশোধনী অবৈধ : আপিল বিভাগ
ক্রেতারা বলুক এমন জিনিস কিনব না যাতে শিশুশ্রমের দুর্গন্ধ আছে
কৈলাশ সত্যার্থী
প্রকাশিত : শুক্রবার, ২০ মে ২০১৬, ১০:০০
অঅ-অ+
শিশুশ্রম বা শিশুপাচারের মতো অপকর্ম রুখতে ক্রেতাদের বিপুল ক্ষমতা খুবই কাজে আসতে পারে। একান্তে আলাপচারিতায় ভারতের নোবেল শান্তিপুরস্কারজয়ী কৈলাশ সত্যার্থী। তার একটি সাক্ষাৎকার সম্প্রতি প্রকাশিত হয়েছে ভারতের একটি দৈনিকে।
প্রশ্ন: অসহিষ্ণুতা নিয়ে আজকাল নানা রকম বিতর্ক৷ অথচ, এর পাশাপাশি ভারতে যে বিচিত্র একটি সহিষ্ণুতা বিদ্যমান, সে ব্যাপারে কোনও কথাই হয় না প্রায়৷ এ দেশে লক্ষ লক্ষ শিশু যে রোজ বিভিন্ন রকম অত্যাচার-অবিচারের শিকার হয়, সে বিষয়েই একটি বিচিত্র সহিষ্ণুতা৷ বলা চলে, দ্য গ্রেট ইন্ডিয়ান স্টোরি অফ টলারেন্স৷ এ বিষয়টাকে আপনি কী ভাবে দেখেন?
কৈলাস সত্যার্থী: আমাদের সমাজে তো বটেই, সাধারণ ভাবে বলতে গেলে দুনিয়ার আরও বিভিন্ন প্রান্তেও এই ব্যাপারটা আপনি দেখতে পাবেন৷ শিশুদেরও যে সমীহ প্রাপ্য, সম্ভ্রম প্রাপ্য, এক ধরনের মর্যাদাও প্রাপ্য, সেই মৌলিক বোধটাই এই সব সমাজের সাংস্কৃতিক গড়নের মধ্যে নেই, ফলে এই অনুপস্থিতিটা যে অস্বস্তিকর এবং অনুচিত, সেই কথাটাই এদের মাথায় আসে না৷ আমরা যখন শিশুদের কথা ভাবি তখন খুব চেনা কিছু অনুভূতি দেখা যায়৷ যেমন ধরুন, ইনোসেন্স, সারল্য৷ কিংবা কোনও শিশু হয়তো অবর্ণনীয় অবস্থায় দিন কাটাচ্ছে, তার জন্য খানিক অনুকম্পা৷ তা ছাড়া, যার যার নিজের বাচ্চার জন্য যে কোনও মূল্যে যথাসাধ্য ভালো থাকার বন্দোবস্ত করা যায় সে সব৷ কিন্ত্ত সাধারণ ভাবে আপনি যখন শৈশবের কথা তুলবেন, তখনই ওই সমীহ বা সম্ভ্রমের প্রশ্নটা আসবে৷ গোটা ছবিটাকে এই ভাবে দেখাটাই আর হয়ে ওঠে না৷ শিশুদের অধিকার নিয়ে নানা রকম কথাবার্তা হচ্ছে, লেখালেখিও হচ্ছে, কিন্ত্ত এই পুরো ব্যাপারটাই এখনও পর্যন্ত এক ধরনের কথার কথা বা লেখার কথা হয়েই আছে৷ গণমনের মধ্যে, সংস্কৃতির মধ্যে তার কোনো ইতিবাচক ছাপ এখনও পর্যন্ত দেখা যায়নি৷ শিশুদের উপর যৌন অত্যাচার, শিশুপাচার, দাসত্ব প্রভৃতি নানা অপকর্ম এখনও ঘটেই চলেছে নিয়মিত৷ আমরা যখন এ সবের বিরুদ্ধে সরব হতে শিখব, অন্য দিকে মুখ ঘুরিয়ে না থেকে প্রতিবাদ করব, শুধুমাত্র তখনই বলা যাবে যে শিশুদের অধিকার বিষয়ে আমরা সত্যিই খানিকটা সচেতনতার পরিচয় দিচ্ছি৷
প্রশ্ন: এই যে শিশুরা দেশজুড়ে নানা রকম অনাচারের বলি, অথচ কোনো রাজনৈতিক দলই সে ব্যাপারে প্রায় রা কাড়ে না, তার কারণটা কি এই যে, শিশুদের ভোটাধিকার নেই?
কৈলাস সত্যার্থী: দেখুন, শিশুদের যে ভোটাধিকার থাকবে না, সে তো স্বতঃসিদ্ধ, না থাকারই কথা, কিন্ত্ত সেটাই যে একমাত্র কারণ তাদের এই অসহায় অবস্থার, তা হয়তো নয়৷ এর একটা বড়ো কারণ এই যে, রাজনৈতিক দলের, আমি মতাদর্শ নির্বিশেষে বলছি, বিভিন্ন দলের অগ্রাধিকারের তালিকায় শিশুদের ব্যাপারটা কোনও কালেই আসে না৷ শিশুরা যে ভোটদাতা নয়, শুধুমাত্র সে কারণেই আসে না তা বলব না, বরং এটাই বলব যে, রাজনৈতিক দলগুলিকে প্রভাবিত করার ক্ষমতা শিশুদের নেই৷ তাদের কণ্ঠস্বরে এতটা ঝাঁঝ নেই যে বিভিন্ন নেতারা এসে খবর নিয়ে যাবেন৷ ফলে, তাদের কথা কার্যত আড়ালেই থেকে যায়৷ সে অর্থে বলা চলে, শিশুরা হয়তো এ দেশের 'ভয়েসলেস সিটিজেন', নিঃস্বর নাগরিক৷ প্রাপ্তবয়স্ক নাগরিক যাঁরা, তাদের এই কথা মনেই আসে না যে শিশুদেরও পূর্ণ সহনাগরিক হিসাবে ভাবা দরকার, অন্য নাগরিকেরা যে যে অধিকার পান, সেগুলি শিশুদেরও প্রাপ্য৷ অথচ সংবিধানে যে এই সব কথা বলা নেই তা নয়, সেখানে স্পষ্ট বলা আছে কী কী ভাবে শিশুদের সুরক্ষা দিতে হবে৷ তবে সমস্যাটা হলো, এ সবের অনেকটাই এখনও মূলত খাতায় কলমে, বাস্তবে ততটা নয়৷ রাজনীতিবিদরা তখনই শিশুদের নিয়ে কথা বলবেন যখন সে সব বলে তাঁদের ভোটের অঙ্কে কিছু সুবিধা মিলবে, নচেত্ তাঁরা এ সব বিষয়ে সাধারণত মৌনই থাকেন৷ আপনি শিশুশ্রম আইনের সংশোধনীটির কথাই ধরুন৷ কেন্দ্রে আগের সরকারের সময় থেকে ব্যাপারটা সম্পূর্ণ আটকে আছে৷ চূড়ান্ত ভোটাভুটির জন্য লোকসভা এবং রাজ্যসভার বিতর্কে এটিকে পেশই করা হয়নি৷ শিশুদের সম্পর্কে এমন আরও নানা বিষয় আছে, যা নিয়ে রাজনীতিবিদেরা নীরব৷ কেন্দ্রে আগের জমানার কথাই বলুন কিংবা এখনকার জমানা, এই অদ্ভুত নীরবতায় কোনও ভাটা পড়েনি৷ তাঁরা ভোটের রাজনীতি নিয়ে খুবই চিন্তিত কিন্ত্ত শিশুশ্রম আইন নিয়ে ভাবার সময় পান না৷ একই রকম ভাবে যখন বাজেট বরাদ্দের কথা আসে, তখন শিশুদের জন্য যেটুকু থাকে, সে পরিমাণটা আদপেই বলার মতো নয়৷
আপনার কথার সূত্র ধরেই বলি, একদিকে শিশুদের বিষয়ে দলমত নির্বিশেষে এমন আশ্চর্য নীরবতা, অন্যদিকে আবার যদি শিশুদের অধিকারের কথা তোলেন, দেখবেন তৎক্ষণাৎ সমস্ত ভেদবিভেদ ভুলে দিব্যি একটা মতৈক্য খাড়া হয়ে যাচ্ছে৷ কার্যক্ষেত্রে তৎপর না হলেও, অন্তত মুখে কিন্ত্ত সবাই শিশু-অন্ত-প্রাণ৷ এই দ্বিচারিতাটা কেন? আমরা যা ভাবি, মুখে যা বলি আর বাস্তবে যা করি, সে সবের মধ্যে তো একটা ফারাক থেকেই যায়৷ যারা আমাদের দেশের প্রাচীন চিন্তানায়ক, তারা একটা কথা বলতেন, খুব তাত্পর্যপূর্ণ কথা৷ 'মনসা-বাচা-কর্মণঃ', অর্থাৎ মন, জিভ আর কাজ যেন একসূত্রে গাঁথা থাকে৷ যেন এ সবের এক-একটি এক-এক দিকে না যায়৷ যেন এদের মধ্যে অন্তত একটা নৈকট্য বজায় থাকে৷ কার্যক্ষেত্রে সেটা কতখানি থাকে, তা অবশ্য বলা কঠিন৷ আমরা যে যার নিজস্ব 'কমফর্ট জোন'-এ থাকি, এমন একটা ভাব দেখাতে চেষ্টা করি যেন আমরা খুব ভালো ভালো কথা বলতে পারি, অর্থাত্ মনে সে সব ভেবেও থাকি৷ তবে, খটকা এই যে ভালো কাজ করা আর গুছিয়ে কথা বলা সম্পূর্ণ দুটো আলাদা বিষয়৷ একটা হলেই যে আর একটা হবে, তার কোনও নিশ্চয়তা নেই৷ আর হিপোক্রেসি জিনিসটা তো সমাজ সংসারের সর্বত্রই৷ একটা উদাহরণ দিই৷ শিশুদের উপর যৌন নিগ্রহের ঘটনা ভারতে যত ঘটে, বিশ্বের কোথাও এত হয় না৷ বিশেষ করে শিশুকন্যারা এর শিকার৷ ঘরের বাইরে তো বটেই, বাড়ির মধ্যেও তাদের উপর অত্যাচার কম নয়, এমনকী নিকটতম আত্মীয়রাও এ ধরনের দুষ্কর্ম করে থাকেন, অথচ এ দেশেই আবার নারীদের রীতিমতো দেবী-জ্ঞানে পুজো করা হয়৷ এখানে সম্পদের দেবী লক্ষ্মী, বিদ্যার দেবী সরস্বতী এবং শক্তির প্রতীক দেবী দুর্গা৷ তাদের ঘটা করে পুজোআচ্চায় কোনও খামতি নেই, আবার মেয়েদের উপর, শিশুকন্যাদের উপর অকথ্য অত্যাচারেরও সীমা নেই৷ একের পর এক মন্দির হচ্ছে, অথচ দেশের প্রত্যন্ত অঞ্চলের কথা বাদ দিন, খাস রাজধানী শহরেই মেয়েরা নিরাপদে চলাফেরা করতে পারে না৷ অর্থাৎ আপনি যাকে দ্বিচারিতা বলছেন, সেটা কিন্ত্ত চতুর্দিকেই হাজির৷ শিশুদের ক্ষেত্রেও এর ব্যতিক্রম ঘটেনি৷
প্রশ্ন: একটু প্রসঙ্গ বদলাই, আপনার বিভিন্ন লেখালেখি, বিভিন্ন সাক্ষাৎকার থেকে বার বারই যে জিনিসটা উঠে আসে, তা হলো বিশেষ একটি নৈতিক মাত্রা৷ নোবেল পুরস্কার পাওয়ার ঠিক পরেই 'দ্য টাইমস অফ ইন্ডিয়া'-কে দেওয়া এক সাক্ষাত্কারে আপনি বলেছিলেন, যে সব পণ্য, যে সব ব্র্যান্ড শিশুশ্রমিকদের কাজে লাগায়, এ বার ক্রেতারাই এগিয়ে এসে তাদের বয়কট করুন৷ প্রশ্নটা হল যে, হালফিল এমন একটা চূড়ান্ত 'কনজিউমারিজম'-এর যুগে আপনি কি সত্যিই মনে করেন যে তাঁরা বা প্রশ্ন: উপভোক্তারা এগিয়ে আসবেন, এরকম কোনও একটা কঠোর নৈতিক অবস্থান গ্রহণ করবেন? সত্যিই কোনও ব্র্যান্ডকে তাঁরা বয়কট করবেন শিশুশ্রমিকদের দিয়ে কাজ করায় বলে?
কৈলাস সত্যার্থী: আমি তো বলব, অবশ্যই করবে৷ ক্রেতাদের তরফে, উপভোক্তাদের তরফে রীতিমতো ইতিবাচক সাড়া পেয়েছি আমি৷ এ বিষয়ে কোনও সন্দেহ নেই যে, 'কনজিউমারিজম' এখন একটা ব্যাপক আকার ধারণ করেছে, তার বিভিন্ন মাত্রা, বহু দিক, কিন্ত্ত একই সঙ্গে এটাও ঘটনা যে এ সবের মধ্যে দিয়ে কিন্ত্ত 'কনজিউমার'-ই এখন একটা নির্ণায়ক ভূমিকা নিয়েছে৷ তারা কী কিনতে চায়, কতটা কিনতে চায়, কী ভাবে কিনতে চায় --- এ সব ব্যাপার এখন বাজার অর্থনীতির অন্যতম চালিকাশক্তিও বটে৷ আমার কথাটা হল যে, 'কনজিউমার'-এর এই বিপুল শক্তিকে কেন আমরা একটা সদুদ্দেশ্যে ব্যবহার করব না? কেন আমরা ক্রেতাকে এই সব বিষয়ে সচেতন করে তোলার একটা চেষ্টা অন্তত করব না? দীর্ঘকাল ধরেই আমি কিন্ত্ত এই প্রয়াসটা করে এসেছি৷ যাতে 'কনজিউমার '-কে প্রভাবিত করে কর্পোরেটের আচরণের ধাঁচধরনটাকে বদলানো যায়৷ আর এই ধাঁচধরন বলতে কিন্ত্ত আমি উত্পাদন , জোগান এবং বণ্টন এই তিনটেকেই জড়িয়ে বলছি৷ আমি সম্পূর্ণ বয়কটের কথা বলছি না , যদি ক্রেতারা স্পষ্ট করে জানান যে , এমন পণ্য বা পরিষেবাই কিনবেন যেখানে শিশুশ্রমের নামগন্ধ নেই , তা হলে ছবিটা বদলাতেই পারে৷ 'সিলেকটিভ বয়কট ' যেমন হতে পারে , তেমন এ ভাবেই আবার এক ধরনের 'সিলেকটিভ প্রমোশন '-ও হওয়া সম্ভব৷ শিশুশ্রম বা শিশুপাচারের মতো অপকর্ম রুখতে এই জাতীয় কর্মকাণ্ড খুবই কাজে আসতে পারে৷ 'কনজিউমার '-এর শক্তিকে অস্বীকার করার ক্ষমতা কারোর নেই৷ নৈতিকতাই বলুন কিংবা সহানুভূতি, সেই জিনিসগুলো কিন্ত্ত সকলের মধ্যেই থাকে , শুধু নানা কারণে সেগুলো ততটা স্পষ্ট ভাবে ফুটে ওঠার সুযোগ পায় না৷ যদি ক্রেতা -উপভোক্তাকে ঠিকমতো সচেতন করে তোলা যায় , তা হলে তাঁরা নিশ্চিত ভাবেই এ ব্যাপারে ইতিবাচক মনোভাব দেখাবেন৷ যে সব শিশুর কাছে শিক্ষা খেলাধুলো এ সব খুব ঝাপসা স্বপ্নের মতো , মাথার উপর ঝুলছে দাসত্বের খাঁড়া , তাদের কথা ভাবাটা আমাদের দায়িত্ব৷ তাদের ব্যাপারে অন্যকে ভাবানোটাও তাই৷ সমাজবদ্ধ জীব তো, এটুকু অন্তত না করলে চলবে কেন ?
মতামত
প্রতিটি ঋতুতে একটু হলেও থাকেই বর্ষা ঋতু
শত্রুতার সঙ্গে লিঙ্গের সম্পর্ক নেই
আনন্দ-বেদনার ঈদযাত্রা
সময়ের হিম্মত ‘প্রেমাংশুর রক্ত চাই’
দুর্বল ও গরিবের সমর্থক আমি
আমার বাবার ‘বুড়ি’ আমি
কোন দিকে যাচ্ছে দেশ?
চিকুনগুনিয়ার প্রাদুর্ভাব এবং ভয়াবহতা
বিশ্ব জঙ্গিবাদের নেপথ্যে
নেতৃত্ব বিকাশে ছাত্র সংসদ নির্বাচন অপরিহার্য
স্বপ্ন ভেঙে নয়, স্বপ্নের অংশীদার হয়ে
নজরুল কেন গুরুত্বপূর্ণ?
রোজাই হতে পারে শরীরের ক্যান্সার কোষ বিনাশের হাতিয়ার
মানুষের বেঁচে থাকার প্রয়োজনেই বন্যপ্রাণ সংরক্ষণ জরুরি
চাই ধর্ষণহীন দিন
মা এবং মাতৃত্ব
প্রিয়বন্ধু, বিদায়
ল’ইয়ার মানেই কি “লায়ার”?
বিশ্ববিদ্যালয়ের উদ্যোক্তা রবীন্দ্রনাথের স্বরূপ
মোদীর দিল্লি বিজয়ে আতঙ্কে মমতা
সর্বশেষ খবর
আত্মবিশ্বাসী বাঁধন
অজিদের ঘরে আগুন, উদ্বিগ্ন নয় বিসিবি
রাতের মধ্যেই ফরহাদ মজহারকে অক্ষত ফিরে চায় পরিবার
ময়মনসিংহে দুর্ঘটনায় নিহত ২
তারপরও নির্দোষ কোহলি!
ফরহাদ মজহারকে এখনই ফিরিয়ে দিতে হবে: খালেদা জিয়া
ষোড়শ সংশোধনী অবৈধ: আইনজীবীদের মিশ্র প্রতিক্রিয়া
ভারতের আবদারে বিসিবি’র না
গাজীপুরে পোশাক কারখানায় বিস্ফোরণ, বহু হতাহতের আশঙ্কা
তিন ছবির শুটিংয়ে মিম
সর্বাধিক পঠিত
প্রচ্ছদ
জাতীয়
রাজনীতি
আইন-আদালত
অর্থ-বাণিজ্য
রাজধানী
আন্তর্জাতিক
খেলাধুলা
বিনোদন
মিডিয়া
তথ্য প্রযুক্তি
৮ বিভাগ
শিক্ষাঙ্গন
প্রবাস
লাইফস্টাইল
ভারত
স্বাস্থ্য
মজার খবর
আরো
শিল্প-সাহিত্য
পরিবেশ
মতামত
সাক্ষাৎকার
প্রকাশক ও সম্পাদক: মো: মাইনুল ইসলাম
শারাকা ম্যাক, ২এইচ-প্রথম তলা,
৩/১-৩/২ বিজয়নগর, ঢাকা- ১০০০
ফোন: ৯৩৪৮৭৭৪-৫, ফ্যাক্স: ৮৩৯১৫২৪
বার্তাকক্ষ: +৮৮০ ১৬৭৮ ০৪০২৩৮, +৮৮০ ২৮৩৯ ১৫২৫
ই-মেইল:
news@breakingnews.com.bd,
bnbd.reporter@gmail.com,
bnbdcountry@gmail.com
Copyright © 2017 All rights reserved